Danmarks fem stofindtagelsesrum – kaldet fixerum – giver ikke bare narkomaner en sikkerhed for, at de ikke dør, når de tager en overdosis, som det er sket godt 700 gange. Det giver dem også et helle i forhold til politiet.

Til fixerummene hører nemlig lokale aftaler mellem kommuner og politi om, at narkomanerne ikke får taget de ulovlige stoffer, så længe de er til eget forbrug.

Læs også : 700 overdoser og nul dødsfald: Fixerum skaber sikkert frirum for hjemløse

- Sammen med Sydøstjyllands Politi aftales der en zone, hvor politiet normalt ikke vil søge de pågældende stoffer beslaglagt eller konfiskeret, hvis stofferne er beregnet til misbrugerens eget forbrug i stofindtagelsesrummet.

Sådan lyder det i aftalen mellem politiet og Vejle Kommune om det senest oprettede fixerum i Danmark.

Lignende aftale er indgået omkring fixerummet i Odense, hvor kommunen og Fyns Politi har tilføjet, at ”politiet ligeledes ikke vil indlede strafforfølgning”.

Læs også : Kommuner opretter herberg målrettet unge hjemløse

I Aarhus er der ikke etableret et geografisk defineret område, ”da stofmiljøet foregår flere steder i byen”, men ”politiet i hele midtbyen vil have fokus på, at brugerne skal have mulighed for at bevæge sig med stof til eget forbrug hen til rummet”, står der i aftalen mellem Aarhus Kommune og Østjyllands Politi.

Vesterbro er helle

De to sidste fixerum ligger i København, mere præcist på Vesterbro, der i mange år har været kendt som Nordens største stofscene, hvor især svenske narkomaner kommer til på grund af den lette adgang til stoffer, kanyler og i de seneste fem års tid også fixerum.

Her har Københavns Politi og Københavns Kommune oprettet et straffrit område, der er præcist afgrænset af vejnavne og omfatter det meste af Vesterbro.